WICE ลุ้น Q4 รายได้นิวไฮต่อเนื่อง 8 ไตรมาส ลุยขนส่งข้ามแดนเชื่อมต่อรถไฟลาว-จีน
WICE ลุ้นไตรมาส 4/64 รายได้นิวไฮต่อเนื่องเป็นไตรมาสที่ 8 รับไฮซีซั่น พร้อมได้อานิสงส์ค่าระวางสูง ลุยขยายบริการขนส่งข้ามแดนเชื่อมต่อรถไฟลาว-จีน มั่นใจรายได้ทั้งปี 64 ทะลุเป้าหมายใหม่ 5.8 พันลบ.
WICE ลุ้นไตรมาส 4/64 รายได้นิวไฮต่อเนื่องเป็นไตรมาสที่ 8 รับไฮซีซั่น พร้อมรับอานิสงส์ค่าระวางสูง ลุยขยายบริการขนส่งข้ามแดนเชื่อมต่อรถไฟลาว-จีน
8 ธ.ค. 2564

นายชูเดช คงสุนทร กรรมการผู้จัดการ ฝ่ายพัฒนาธุรกิจ บริษัท ไวส์ โลจิสติกส์ จำกัด (มหาชน) หรือ WICE เปิดเผยว่า ทิศทางธุรกิจช่วงไตรมาส 4/64 แนวโน้มเติบโตต่อเนื่อง คาดรายได้ทำนิวไฮเป็นไตรมาสที่ 8 จากปริมาณการขนส่งที่เพิ่มขึ้นทั้ง 4 กลุ่มธุรกิจหลัก ได้แก่ ธุรกิจการขนส่งทางทะเล, การขนส่งทางอากาศ, ธุรกิจบริการด้านซัพพลายเชน และ ธุรกิจบริการขนส่งข้ามแดน นอกจากนี้บริษัทคาดว่าปัจจัยด้านค่าระวางเรือยังจะยังคงอยู่ในระดับสูงต่อเนื่องไปถึงกลางปี 65
สำหรับบริการขนส่งข้ามแดนมีการเติบโตอย่างก้าวกระโดด จากความต้องการขนส่งทดแทนบริการอื่นในช่วงการแพร่ระบาดของโควิด-19 ปัจจุบันบริษัทได้เพิ่มจำนวนตู้คอนเทนเนอร์เป็น 500 ตู้ คาดว่าจะสามารถเพิ่มเที่ยวการขนส่งได้มากขึ้นถึง 12,000 เที่ยวต่อปี นอกจากนี้บริษัทยังมีการขยายการบริการในส่วนการขนส่งแบบไม่เต็มตู้ (Less Truck Load Service : LTL) เพิ่มโอกาสรับงานที่หลากหลาย โดยตั้งเป้าการให้บริการดังกล่าวจำนวน 65 เที่ยวต่อเดือน
อีกทั้งมีแผนขยายเส้นทางการให้บริการขนส่งหลายรูปแบบ (Multimodal Services) ซึ่งเป็นการขนส่งทางรถจากมาเลเซียไปยังรถไฟประเทศลาว-จีน เพื่อเชื่อมเส้นทางโครงการ One Belt One Road จากจีนถึงตะวันออกกลางและทวีปยุโรปในอนาคต
ขณะที่บริษัท ไวส์ ซัพพลายเชน โซลูชั่นส์ จำกัด (บริษัทย่อย) ผู้ให้บริการด้านซัพพลายเชนโซลูชั่นส์แบบครบวงจร ทั้งงานคลังสินค้า การกระจายสินค้า การขนส่งสินค้า (Equipment) ขนาดใหญ่ ได้มีการเปิดคลังสินค้าแห่งใหม่ย่านบางนา โดยให้บริการในสินค้ากลุ่มธุรกิจค้าปลีก (Retail) และ  E-Commerce ปัจจุบันมีลูกค้าใช้บริการแล้ว 85% โดยตั้งเป้าการให้บริการครบถ้วนเต็มคลังสินค้าภายในสิ้นปี 64 และ คาดว่าจะสร้างการรับรู้รายได้ให้กับบริษัทประมาณ 100 ล้านบาทต่อปี นอกจากนี้ยังมีแผนการเปิดคลังสินค้าแห่งใหม่ในพื้นที่กรุงเทพและปริมณฑลภายในปี 65 เพื่อรองรับความต้องการของลูกค้าที่เพิ่มขึ้น
“บริษัทยังคงมุ่งเน้นกลยุทธ์สร้างการเติบโตอย่างครบวงจร โดยการขยายโครงข่ายให้บริการโลจิสติกส์ครอบคลุม  พร้อมการเพิ่มบริการที่หลากหลาย และ การบริหารต้นทุนอย่างมีประสิทธิภาพ เพื่อรองรับความต้องการขนส่งของลูกค้าทั้งในและต่างประเทศที่มีแนวโน้มเติบโตอย่างก้าวกระโดด คาดว่าหากดำเนินการตามแผน จะส่งผลให้บริษัทมีรายได้ ณ สิ้นปี 64 มากกว่าเป้าหมายที่วางไว้ที่ 5,800 ล้านบาท” นายชูเดช กล่าว
สำหรับผลประกอบการไตรมาส 3/64 บริษัทสามารถสร้างสถิติใหม่เป็นครั้งที่ 7 ที่มีรายได้รวม 2,284.73 ล้านบาท เพิ่มขึ้นจากช่วงเดียวกันปีก่อนที่มีรายได้รวม 916.39 ล้านบาท จำนวน 1,368.34 ล้านบาท หรือ เพิ่มขึ้น 149.32 % และ มีกำไรสุทธิ 162.16 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 56.16 ล้านบาท จำนวน 106.00 ล้านบาท หรือเพิ่มขึ้น 188.75 % และมีผลประกอบการงวด 9 เดือน ปี 64 บริษัทมีรายได้รวม 5,278.37 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 2,606.41 ล้านบาท จำนวน 2,671.96 ล้านบาท หรือ เพิ่มขึ้น 102.52 % และ มีกำไรสุทธิ 355.17 ล้านบาท เพิ่มขึ้นจากช่วงเดียวกันของปีก่อนที่มีกำไรสุทธิ 141.69 ล้านบาท จำนวน 213.48 ล้านบาท หรือเพิ่มขึ้น 150.67 %